23.5.2023
EL
Επίσημη Εφημερίδα της Ευρωπαϊκής Ένωσης
C 180/5
Ωστόσο, υπάρχουν σημαντικές διαφορές μεταξύ των κρατών μελών και των τομέων όσον αφορά την αγορά εργασίας.
Από το 2019, η δημιουργία θέσεων εργασίας είναι ισχυρότερη στον τομέα της τεχνολογίας των πληροφοριών και των επαγγελματικών υπηρεσιών, ενώ οι τομείς των μεταφορών, της παροχής καταλύματος και της εστίασης έχουν καταγράψει απώλειες θέσεων εργασίας.
Η δημογραφική αλλαγή είναι πιθανό να διαδραματίσει επίσης ρόλο στη στενότητα των αγορών εργασίας της ζώνης του ευρώ.
Οι επαρκείς και αποτελεσματικές επενδύσεις σε ποιοτική εκπαίδευση και κατάρτιση σε όλες τις ηλικίες θα έχουν καίρια σημασία για τον μετριασμό των υφιστάμενων και μελλοντικών ελλείψεων δεξιοτήτων και τη στήριξη της πράσινης και της ψηφιακής μετάβασης.
Η αύξηση των μισθών ενισχύθηκε κάπως το 2022, οδηγώντας σε συνολική αύξηση του κόστους εργασίας ανά μονάδα προϊόντος.
Ωστόσο, παρέμεινε συνολικά σε μέτρια επίπεδα και προβλέπεται να διατηρηθεί αρκετά κάτω από τον πληθωρισμό.
Η πραγματική αμοιβή ανά μισθωτό αναμένεται, σύμφωνα με τις προβολές, να συρρικνωθεί κατά 2,8 % το 2022 και κατά επιπλέον 0,9 % το 2023, προτού ανακτηθεί μέρος της ζημίας το 2024.
Οι σταθεροποιημένες προσδοκίες για τον πληθωρισμό διαδραματίζουν καίριο ρόλο στον μετριασμό των κινδύνων να αυξηθεί περαιτέρω ο πληθωρισμός από τις ταχείες αυξήσεις των μισθολογικών απαιτήσεων.
(11)
Οι διαρθρωτικές μεταρρυθμίσεις, συμπεριλαμβανομένων εκείνων που πραγματοποιούνται στο πλαίσιο της Ευρωπαϊκής Πράσινης Συμφωνίας ή της πράσινης και της ψηφιακής μεταρρύθμισης και υποστηρίζονται από τον μηχανισμό, ιδίως κατόπιν των τροποποιήσεων που εισήχθησαν στον κανονισμό (ΕΕ) 2021/241 από τον κανονισμό (ΕΕ) 2023/435 του Ευρωπαϊκού Κοινοβουλίου και του Συμβουλίου (5) προκειμένου να εφαρμοστεί το σχέδιο REPowerEU που περιλαμβάνεται στην ανακοίνωση της Επιτροπής της 18ης Μαΐου 2022, έχουν καίρια σημασία για την ενίσχυση της ενιαίας αγοράς και της ανθεκτικότητας των οικονομιών της ζώνης του ευρώ.
Εν προκειμένω, είναι επίσης σημαντικό να εφαρμοστούν οι ανά χώρα μεταρρυθμίσεις που συνέστησε το Συμβούλιο το 2022 στο πλαίσιο του Ευρωπαϊκού Εξαμήνου.
Η περαιτέρω βελτίωση του επιχειρηματικού περιβάλλοντος, μεταξύ άλλων με τη μείωση των εμποδίων στις επενδύσεις και στην ανακατανομή των κεφαλαίων, ο εκσυγχρονισμός των δημόσιων διοικήσεων, η επιτάχυνση της χορήγησης αδειών με την παράλληλη προστασία του περιβάλλοντος και η κατάργηση των περιοριστικών κανονιστικών πλαισίων μπορούν να αυξήσουν την παραγωγικότητα και την ανάπτυξη.
Οι μεταρρυθμίσεις, μαζί με τις επενδύσεις, έχουν καθοριστική σημασία για την επίτευξη της πράσινης και της ψηφιακής μετάβασης, ιδίως για τη βελτίωση της ενεργειακής απόδοσης, τη στήριξη της μετάβασης προς κλιματική ουδετερότητα, την αύξηση του εφοδιασμού και της ανάπτυξης τεχνολογιών ανανεώσιμων πηγών ενέργειας, καθώς και για τη στήριξη της επανειδίκευσης και της αναβάθμισης των δεξιοτήτων.
Η ταχεία και διαρκής αύξηση των τιμών της ενέργειας έχει ασκήσει πίεση στα επιχειρηματικά μοντέλα των ενεργοβόρων βιομηχανιών και των μικρών και μεσαίων επιχειρήσεων, γεγονός που έχει επιπτώσεις στις θέσεις εργασίας και στο ανθρώπινο κεφάλαιο.
Τα αποδοτικά καθεστώτα αφερεγγυότητας μπορούν να στηρίξουν τη μετάβαση και να διευκολύνουν την ανακατανομή των πόρων.
Τα καθεστώτα αφερεγγυότητας σε ολόκληρη τη ζώνη του ευρώ εξακολουθούν να διαφέρουν σημαντικά και η αύξηση της αποτελεσμα­ τικότητας και της εναρμόνισής τους θα στηρίξει την οικονομική προσαρμογή και την ενιαία αγορά κεφαλαίων.
(12)
Ο τραπεζικός τομέας επέδειξε συνολική ανθεκτικότητα το 2022.
Παρότι ο τραπεζικός τομέας της ζώνης του ευρώ στο σύνολό του είναι επαρκώς κεφαλαιοποιημένος και έχει σημειώσει βελτίωση της κερδοφορίας από το 2021, η απότομη επιδείνωση των μακροοικονομικών προοπτικών, σε συνδυασμό με τα αυξημένα επιτόκια που αυξάνουν το κόστος για τους δανειολήπτες, μπορεί να οδηγήσει σε χαμηλότερη ποιότητα των περιουσιακών στοιχείων.
Στο πλαίσιο της πιο περιορισμένης πρόσβασης σε πιστώσεις, η έγκαιρη παρακολούθηση των κινδύνων, η προορατική συνεργασία με τους οφειλέτες και η ενεργός διαχείριση των μη εξυπηρετούμενων δανείων είναι σημαντικές για τη διατήρηση της ικανότητας των τραπεζών να χρηματοδοτούν την οικονομία.
Η ανθεκτικότητα των πιστωτικών ιδρυμάτων μπορεί να παρεμποδιστεί από διαρθρωτικούς παράγοντες, συμπεριλαμβανομένων της πλεονάζουσας παραγωγικής ικανότητας και του ανταγωνισμού από νέους παρόχους χρηματοπιστωτικών υπηρεσιών.
Μπορεί επίσης να εμφανιστούν και άλλοι κίνδυνοι στις χρηματοπιστωτικές αγορές.
Ειδικότερα, τα υψηλότερα ασφάλιστρα κινδύνου και οι περιοριστικές συνθήκες ρευστότητας μπορεί να οδηγήσουν σε πτώση των τιμών των περιουσιακών στοιχείων.
Λόγω των απαιτήσεων κάλυψης περιθωρίου, αυτό μπορεί να προκαλέσει περαιτέρω πιέσεις πέραν της κρίσης ρευστότητας που ήδη αντιμετωπίζουν ορισμένες εταιρείες ενέργειας.
Ο τρόπος με τον οποίο αντιδρούν οι αγορές οικιστικών και εμπορικών ακινήτων στα υψηλότερα επιτόκια απαιτεί επίσης στενή παρακολούθηση, καθώς η χαμηλότερη ζήτηση και η επιδείνωση της ικανότητας εξυπηρέτησης του χρέους μπορούν να ασκήσουν καθοδική πίεση στις τιμές των ακινήτων και να εντείνουν τους κυκλικούς κινδύνους, ιδίως στα κράτη μέλη της ζώνης του ευρώ όπου είναι αυξημένο το χρέος των νοικοκυριών.
Επιπλέον, οι αυξημένοι κίνδυνοι στον κυβερνοχώρο απαιτούν μεγαλύτερη προσοχή και ο κανονισμός (ΕΕ) 2022/2554 του Ευρωπαϊκού Κοινοβουλίου και του Συμβουλίου (6) θα ενισχύσει την ανθεκτικότητα των χρηματοπιστωτικών επιχειρήσεων έναντι των κινδύνων που σχετίζονται με τις τεχνολογίες πληροφοριών και επικοινωνιών.
Τον Σεπτέμβριο του 2022, το Ευρωπαϊκό Συμβούλιο Συστημικού Κινδύνου εξέδωσε τη σύσταση ΕΣΣΚ/2022/7 η οποία περιλαμβάνει προειδοποίηση με την οποία ζητούσε από τα ιδρύματα του ιδιωτικού τομέα, τους συμμετέχοντες στην αγορά και τις σχετικές αρχές να συνεχίσουν να προετοιμάζονται για ακραία σενάρια κινδύνου με μικρή πιθανότητα επέλευσης.
(5) Κανονισμός (ΕΕ) 2023/435 του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2023, για την τροποποίηση του κανονισμού (ΕΕ) 2021/241 όσον αφορά τα κεφάλαια για το REPowerEU στα σχέδια ανάκαμψης και ανθεκτικότητας και για την τροποποίηση των κανονισμών (ΕΕ) αριθ.
1303/2013, (ΕΕ) 2021/1060 και (ΕΕ) 2021/1755 και της οδηγίας 2003/87/ΕΚ (ΕΕ L 63 της 28.2.2023, σ. 1).
(6) Κανονισμός (ΕΕ) 2022/2554 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με την ψηφιακή επιχειρησιακή ανθεκτικότητα του χρηματοοικονομικού τομέα και την τροποποίηση των κανονισμών (ΕΚ) αριθ.
1060/2009, (ΕΕ) αριθ.
648/2012, (ΕΕ) αριθ.
600/2014, (ΕΕ) αριθ.
909/2014 και (ΕΕ) 2016/1011 (ΕΕ L 333 της 27.12.2022, σ.
1).